Чемпионыр иудыгъуафIэкъым
Къэбэрдей-Балъкъэрым футболымкIэ и чемпионатым и джэгугъуэ блэкIам Бахъсэн и «Автозапчасть»-р «Тэрчым» къызэрыщыхигъэщIам зэхьэзэхуэм бэнэныгъэр къыщызэщIигъэплъэжыфыну зыкъомым гугъэ яригъэщIат. АрщхьэкIэ тхьэмахуэ дэкIри, чемпионыр Къэхъун щытекIуащ икIи псори и пIэм иригъэувэжа хуэдэщ.
Иужьрей джэгугъуихым зэкIэлъхьэужьу щытекIуа «Керт»-р ныкъуэкъуэгъу лъэщ хуэхъун хуейт зи чэ- зу чемпионыгъэм ерыщу хущIэкъу «Автозапчасть»-м. АрщхьэкIэ тхьэмахуэ ипэкIэ «Тэрчыр» къызэрефIэкIам игъэгубжьауэ бахъсэндэсхэр Къэхъун кIуащ, Iэмал имыIэу текIуэн хуейуэ къалэн зыщащIыжауэ. ХьэщIэхэм я мурадыр къехъулIащ икIи «Керт»-м и ехъулIэныгъэхэр къызэтрагъэувыIащ. Абы и фIыгъэкIэ чемпионыр аргуэру адрейхэм хэпщIыкIыу ящхьэпрыкIащ, къыкIэлъеIэ «Ислъэмеймрэ» «Тэрчымрэ» я зэIущIэр зэрагъэIэпхъуамрэ «Налшыкыр» «Малка»-м зэрыпэмылъэщамрэ къигъэсэбэпри.
Зэхьэзэхуэм къыщыкIэрыху командэхэм тIэкIу къахэбэкъукIащ Арщыдан щытекIуа Шэджэм и «Къундетейр». Абы и пIэ иуващ «ЛогоВАЗ»-р бжыгъэшхуэкIэ зэфIэкIа «Нартыр». Тхьэмахуэ къакIуэ ахэр Нарткъалэ щызэIущIэнущи, хэт дэнэ и деж и увыпIэми езыхэм зэхагъэкIыжыну къыщIэкIынщ.
«Псыкуэдым» и пашэ Бэчбо Мурат бжьыпэр щиIыгъщ гъуащхьауэхэм я зэпеуэм. Ар жыжьэу зыIэщIигъэкIыркъым «Малка»-м щыджэгу ШащIэ Беслъэн. Абыхэм я зэныкъуэкъуныгъэр зэхьэзэхуэм и иужь махуэ пщIондэ екIуэкIыну фэ тетщ.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым и зи чэзу джэгугъуэм кърикIуа бжыгъэхэм: «Керт» (Къэхъун) — «Автозапчасть» (Бахъсэн) — 1:3, «Малка» (Малкэ) — «Налшык» (Налшык) -1:1, «ЛогоВАЗ» (Бабугент) — «Нарт» (Нарткъалэ) — 4:0, «Бедик» (Арщыдан) — «Къундетей» (Шэджэм) — 2:3, «Союз» (Сэрмакъ) — «Нартан» (Нартан) — 2:3, «Шэрджэс» (Шэджэм) — «ХьэтIохъущыкъуей» (ХьэтIохъущыкъуей) — 0:3, «Псыкуэд» (Псыкуэд) — «Родник» (Псынэдахэ) — 5:3. «Ислъэмей» (Ислъэмей) — «Тэрч» (Тэрч) зэIущIэр ягъэIэпхъуащ.
Къэбэрдей-Балъкъэрым футболымкIэ щекIуэкI зэхьэзэхуэм и къыкIэлъыкIуэ джэгугъуэм щызэпэщIэтынущ «Малка» -«ЛогоВАЗ» , «Налшык» — «Псыкуэд», «Автозапчасть» — «Союз» , «Ислъэмей» — «Керт», «Къундетей» — «Нарт», «Родник» — «Шэрджэс», «Тэрч» — «ХьэтIохъущыкъуей», «Нартан» — «Бедик» командэхэр.
Хьэтау Ислъам.
